ET

KOMISJONI RAKENDUSOTSUS (EL) 2022/74,

17. jaanuar 2022,

milles sätestatakse Interregi programmide loetelu ning esitatakse Euroopa Regionaalarengu Fondist ja igast liidu välistegevuse rahastusest iga programmi jaoks antava toetuse kogusumma ning Euroopa territoriaalse koostöö eesmärgi raames tegevussuundade vahel ümberpaigutatud summade loetelu aastateks 2021–2027

(teatavaks tehtud numbri C(2022) 131 all)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 24. juuni 2021. aasta määrust (EL) 2021/1059, mis käsitleb Euroopa Regionaalarengu Fondist ja välistegevuse rahastutest toetatava Euroopa territoriaalse koostöö eesmärgi (Interreg) erisätteid, (1) eriti selle artikli 11 lõiget 1,

olles konsulteerinud komiteega, mis on loodud Euroopa Parlamendi ja nõukogu 24. juuni 2021. aasta määruse (EL) 2021/1060 (millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid) (2) artikli 115 lõikega 1,

ning arvestades järgmist:

(1) Määruse (EL) 2021/1059 artiklis 9 on sätestatud Euroopa Regionaalarengu Fondi (ERF) raames Euroopa territoriaalse koostöö eesmärgi (Interreg) jaoks ettenähtud kogusumma ning selle jaotus piiriülesele, riikidevahelisele, piirkondadevahelisele ja äärepoolseimate piirkondade koostööle.

(2) Kooskõlas määruse (EL) 2021/1059 artikli 9 lõikega 3 teatas komisjon igale liikmesriigile tema osa piiriülese koostöö, riikidevahelise koostöö ja äärepoolseimate piirkondade koostöö kogusummast aastate kaupa vastavalt määruse (EL) 2021/1060 XXVI lisa punktis 8 sätestatud metoodikale.

(3) Määruse (EL) 2021/1059 artikli 9 lõike 5 kohaselt teavitas iga liikmesriik komisjoni poolt kõnealuse artikli lõike 3 kohaselt teatatud summade põhjal komisjoni, kas ja kuidas ta on kasutanud kõnealuse artikli lõikes 4 ette nähtud ümberpaigutamise võimalust ning milline on tema osa lõplik jagunemine nende Interregi programmide vahel, milles liikmesriik osaleb.

(4) Vastavalt määruse (EL) 2021/1059 artikli 10 lõikele 2 määravad komisjon ja asjaomased liikmesriigid kindlaks ERFist liiduvälistele piiriülestele Interregi programmidele antava panuse, mida rahastatakse ka piiriülese koostöö jaoks ette nähtud IPA III piiriülese koostöö programmist või naabruspiirkonna, arengu- ja rahvusvahelise koostöö instrument „Globaalne Euroopa“ (NDICI) piiriülese koostöö programmist.

(5) Kooskõlas määruse (EL) 2021/1059 artikli 11 lõikega 2 koostab komisjon ka loetelu kõnealuse määruse artikli 9 lõike 4 kohaselt ümber paigutatud summadest jaotatuna liikmesriikide kaupa.

(6) Seepärast on vaja sätestada Interregi programmide loetelu ja esitada ERFist antava kogutoetuse kogusumma ja, kui see on kohaldatav, igast liidu välistegevuse rahastusest iga programmi jaoks antava toetuse kogusumma ning määruse (EL) 2021/1059 artikli 9 lõike 4 kohaselt ümber paigutatud summade loetelu jaotatuna liikmesriikide kaupa,

ON VASTU VÕTNUD KÄESOLEVA OTSUSE:

Artikkel 1 Piiriülese koostöö programmide loetelu, ERFist antava toetuse kogusumma ja, kui see on kohaldatav, igast liidu välistegevuse rahastusest igale programmile antava toetuse kogusumma on esitatud I lisas.

Artikkel 2 Riikidevahelise koostöö programmide loetelu, ERFist antava toetuse kogusumma ja, kui see on kohaldatav, igast liidu välistegevuse rahastusest igale programmile antava toetuse kogusumma on esitatud II lisas.

Artikkel 3 Piirkondadevahelise koostöö programmide loetelu, ERFist antava kogutoetuse kogusumma ja, kui see on kohaldatav, igast liidu välistegevuse rahastusest igale programmile antava toetuse kogusumma on esitatud III lisas.

Artikkel 4 Äärepoolseimate piirkondade koostöö programmide loetelu, ERFist antava toetuse kogusumma ja, kui see on kohaldatav, igast liidu välistegevuse rahastusest igale programmile antava toetuse kogusumma on esitatud IV lisas.

Artikkel 5 Määruse (EL) 2021/1059 artikli 9 lõike 4 kohaselt ümber paigutatud summad jaotatuna liikmesriikide kaupa on esitatud V lisas.

Artikkel 6 Käesolev otsus on adresseeritud liikmesriikidele.

Brüssel, 17. jaanuar 2022 Komisjoni nimel komisjoni liige Elisa FERREIRA

(1) ELT L 231, 30.6.2021, lk 94.

(2) ELT L 231, 30.6.2021, lk 159.